b"\n_START_ARTICLE_\nKirsten Lehfeldt\n_START_SECTION_\nBaggrund\n_START_PARAGRAPH_\nKirsten Lehfeldt blev f\xc3\xb8dt i 1952 som datter af SSW's landssekret\xc3\xa6r Rolf Lehfeldt og overrevisor Inger Stiig Jensen._NEWLINE_Kirsten Lehfeldt fik studentereksamen fra \xc3\x85rhus Katedralskole i 1973 og begyndte derefter p\xc3\xa5 elevskolen ved Aarhus Teater, som hun forlod i 1976._NEWLINE_Siden 1975 har hun v\xc3\xa6ret samboende med skuespillerkollegaen Stig Hoffmeyer og er mor til Mille Lehfeldt, der ogs\xc3\xa5 har uddannet sig til skuespiller.\n_START_SECTION_\nKarriere\n_START_PARAGRAPH_\nEfter sin skuespilleruddannelse optr\xc3\xa5dte hun p\xc3\xa5 b\xc3\xa5de Aalborg Teater og N\xc3\xb8rrebros Teater, bl.a. i rollen som Edith Piaf. Hun har ogs\xc3\xa5 v\xc3\xa6ret tilknyttet Betty Nansen Teatret, Privatteatret, Hippodromen og Bellevue Teatret._NEWLINE_B\xc3\xa5de p\xc3\xa5 teatret og i tv huskes hun for sit samarbejde med S\xc3\xb8s Egelind, hvor de bl.a. har parodieret en lang r\xc3\xa6kke mandetyper. Hun har desuden bl.a. medvirket i tv-serierne Landsbyen, Flemming og Berit, G\xc3\xb8ngeh\xc3\xb8vdingen og Kaos i opgangen. Man har ogs\xc3\xa5 kunnet se hende i tv-julekalendrene Nissebanden og Jul i den gamle tr\xc3\xa6dem\xc3\xb8lle._NEWLINE_Filmene om Shrek har bragt familien Lehfeldt-Hoffmeyer sammen. I filmene har Kirsten Lehfeldt lagt stemme til Dronning Lillian, der er gift med Kong Harold, hvis stemme blev indtalt af Stig Hoffmeyer. Deres datter prinsesse Fiona har f\xc3\xa5et stemme af Mille Lehfeldt._NEWLINE_Kirsten Lehfeldt har modtaget flere priser, bl.a. Tagea Brandts Rejselegat i 1987 og Henkel-Prisen i 1988."